આમ, નજર સામે છે – સત્ય અને સેવા. આનંદ-પ્રાપ્તિ માટેનું સેવા એક અંગ અને સત્ય એક તત્વ. તત્વ આત્મસાત કરી સેવારૂપે તેને વ્યવહારમાં પ્રગટ કરવું છે, અને તેના ફળસ્વરૂપે આનંદ પ્રાપ્ત કરવો છે. એટલે કહે છે : ‘સત્યને પૂરેપૂરું સમજી જીવનમાં ઉતારી શકું, તો જ મને પૂરેપૂરો આનંદ થાય. એ મારી મુખ્ય વસ્તુ. પછી તો એ આદર્શને અનુકૂળ થાય એવાં આવી પડે એ સેવાકાર્યો કરતાં કરતાં જીવન ગાળવું. એને અંગે જરૂર જણાય એટલું જ્ઞાન અને હૃદયનો આનંદ મેળવવાં.’ આ રીતે નજર સામે જીવનનું લક્ષ્ય સ્પષ્ટ હતું. ઊંડા ચિંતન-મનનમાંથી અને સાધનામાંથી પરિણમેલું : ‘મારા મન સાથેની લડત દરમ્યાન જ હું નીતિ-નિયમને સમજતો થયો; એટલું જ નહિ પણ કંઈક અંશે પાળતો પણ થયો. સાથે સાથે મારું ‘દેશ સેવાનું ધ્યેય’ સત્યનો સાક્ષાત્કાર કરવાના ધ્યેયમાં પરિણમ્યું. પછી આવ્યો, વિશ્વ પ્રેમ. પણ મારું આજનું ધ્યેય તો છે, આત્મ-સંતોષ-મનની પ્રસન્નતા. આ મારાં પહેલાંનાં ધ્યેયોને બરાબર અનુરૂપ જ છે, એક જ છે. માત્ર નામ હું જીરવી શકું એવું મળ્યું છે. આજે તો એ જ ધ્યેય છે.’